Nene se bedanking ŉ terugslag vir parlement, sê DANhlanhla Nene, die voormalige minister van finansies, lewer op 25 Februarie 2015 sy begrotingsrede in Kaastad Foto: Ntswe Mokoena, departement van kommunikasie Die Demokratiese Alliansie het Saterdag gesê Nhlanhla Nene, voormalige minister van finansies, se bedanking as LP is ŉ “terugslag vir die parlement”. “Die bedanking van oudminister Nene ná ŉ lang en uitnemende loopbaan in die finansies-familie, is ŉ terugslag vir die parlement,” het David Maynier, woordvoerder van die DA, gesê. “Die voormalige minister het ŉ hoë prys betaal om die regte ding te doen en die waarheid te praat, en uiteindelik het hy sy posisie prys gegee omdat hy nie bereid was om sy integriteit op te offer nie.” Maroela Media het vroeër berig Baleka Mbete, speaker van die Nasionale Vergadering, se kantoor het Vrydagaand bevestig Nene het in Desember bedank en sy bedanking is in Januarie geprosesseer. “Ons weet nie waarom Nene bedank het nie, maar die voorstel dat hy moontlik by die nuwe Brics (Brasilië, Rusland, Indië, China en Suid-Afrika)-ontwikkelingsbank aangestel kan word, lyk al hoe meer soos ŉ blatante leuen wat uitgedink is om die katastrofiese besluit te probeer verduidelik toe hy in 2015 afgedank is.” Maynier het gesê wat die rede ook al kan wees, sal pres. Jacob Zuma onder massiewe druk wees tydens die staatsrede-debat wat op 11 Februarie begin, en wanneer hy moet verduidelik waarom hy Nene afgedank het. Intussen het Stone Sizani, hoofsweep van die ANC, Saterdag geweier om te “spekuleer” oor die redes waarom Nene bedank het. “Sy bedankingsbrief dui nie die rede vir die bedanking aan nie,” het Sizani se kantoor in ŉ verklaring gesê. “Ons is dus ongelukkig nie in ŉ posisie om te spekuleer oor die redes vir sy besluit nie.” Zuma het Nene onverwags in Desember afgedank en hom met die onbekende David van Rooyen vervang, ŉ skuif wat tot ŉ daling van die rand en aandele gelei het. Nene is oënskynlik uit sy amp verwyder, aangesien sy naam aangegee is vir ŉ hoë posisie in die nuwe Brics (Brasilië, Rusland, Indië, China en Suid-Afrika)-bank. Ná skerp kritiek oor die skuif, het Zuma Van Rooyen binne dae ná sy aanstelling uit die amp verwyder, en weer voormalige minister Pravin Gordhan in die pos aangestel.